
RAPORT

asupra proiectului de Lege privind respingerea Ordonanţei de urgenţă a Guvernului nr. 168/2008 pentru completarea art. 10 din Ordonanţa de urgenţă a Guvernului nr. 87/2008 privind dotarea cu calculatoare de tip desktop a unităţilor în care se desfăşoară învăţământ liceal şi profesional de stat 
(PL.x. 156/2009)

1. În baza prevederilor art. 95 şi 115 din Regulamentul Camerei Deputaţilor, republicat, cu adresa nr. PL.x 156/ 2 martie 2009, Comisia pentru învăţământ, ştiinţă, tineret şi sport a primit spre dezbatere şi avizare, în fond, în procedură de urgenţă,  proiectul de Lege privind respingerea Ordonanţei de urgenţă a Guvernului nr. 168/2008 pentru completarea art. 10 din Ordonanţa de urgenţă a Guvernului nr. 87/2008 privind dotarea cu calculatoare de tip desktop a unităţilor în care se desfăşoară învăţământ liceal şi profesional de stat.

Pentru întocmirea raportului, Comisia a analizat avizele primite de la Comisia pentru buget, finanţe şi bănci, Comisia juridică, de disciplină şi imunităţi şi avizul Consiliului Legislativ.


Proiectul de Lege are ca obiect de reglementare completarea cu două noi alineate a articolului 10 din Ordonanţa de urgenţă a Guvernului nr. 87/2008 privind dotarea cu calculatoare tip desktop a unităţilor în care se desfăşoară învăţământ liceal şi profesional de stat, în sensul stabilirii, pentru anii 2008 şi 2009, a unor măsuri pentru acordarea de calculatoare de tip desktop.  


2. În funcţie de obiectul şi conţinutul său, proiectul de Lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 17 deputaţi, din totalul de 31 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectelor de Lege au participat ca invitaţi: doamna Ioana Mihailă – director în cadrul Ministerului Educaţiei, Cercetării şi Inovării.

5. Potrivit prevederilor art. 75 alin. (1) din Constituţia României, republicată, şi ale art.92  alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Proiectul de Lege a fost adoptat de Senat, în calitate de primă Cameră sesizată, în şedinţa din 25 februarie 2009.


În urma dezbaterii, în şedinţa din 15 decembrie 2009, Comisia a propus, cu 16 voturi pentru adoptare şi o abţinere, adoptarea proiectului de Lege în forma prezentată de Senat.

